google/wiki40b huggingface dataset:
Toventunnelen

Historikk

Prosjektet med tilhørende tilførselsveier ble vedtatt i Stortinget 10. desember 2009 med byggestart tidlig i 2010. Forberedende arbeider ble igangsatt fra Leirfjord-sida 4. januar 2010. Gjennomslag var 8. februar 2012. Prosjektet ble ferdig i november 2014.

Finansiering

Prosjektet delfinansiert med bompenger. 

Statlige midler 13 mill kr.

Fylkeskommunale midler 906 mill kr. 

Tilskudd ferjedrift 105 mill kr. 

RDA midler 40 mill kr. 

Bompenger 475 mill kr. 

Maksimal innkrevingstid settes til 20 år ved Toventunnelen dersom bompengeselskapet oppfyller sine økonomiske forpliktelser. Fylkestinget forutsetter takstene kan økes og bompengeperioden kan utvides med inntil 5 år, dersom bompengeselskapet ikke oppfyller sine økonomiske forpliktelser.
Fylkesvei 4678

Fylkesvei 4678 går mellom Kleppa og Fister i Hjelmeland. Veien er 8,4 km lang.
Frem til 2019 hadde veien betegnelsen fylkesvei 631.
Denticollis

Utseende

Middelsstore (10 – 20 millimeter), smale, blanke, gjerne brunlige smellere, nokså parallellsidige. Hodet er kort og bredt, med rundet utstående fasettøyne, dette er et godt kjennetegn på slekten. Antennene er 11-leddete, vanligvis ganske lange. Brystskjoldet (pronotum) er firkantet sett ovenfra, omtrent så langt som bredt. Sidekantene er tydelig markerte, og bakhjørnene er mer eller mindre tilbaketrukket. Dekkvingene er langsmale, omtrent så brede som brystskjoldet, med tydelige lengdestriper. 
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

Smellernes larver lever i jorda eller i død ved. Hva de spiser kan variere – noen arter synes å være hovedsakelig planteetere, og enkelte kan være brysomme skadedyr, andre er rovdyr. Mange arter bruker flere år på larveutviklingen. De voksne billene flyr godt og treffes ofte flygende, på blomster eller i vegetasjonen. Mange smellere er skogsinsekter, og en rekke arter, særlig av slekten Ampedus, er knyttet til hule trær. For at disse skal kunne overleve, er det nødvendig at gamle, hule trær blir tatt vare på og også at nye trær får anledning til å stå til de begynner å råtne og blir hule.

Utbredelse

Slekten har en holarktisk utbredelse.
Gunnel Channel

Gunnel Channel er et sund, 0,5 nautiske mil bredt og 7 nautiske mil langt, sør i Hanusse Bay som skiller Hansen Island fra vestkysten av Graham Land i Antarktis. Det ble oppdaget fra luften og grovt kartlagt i 1936 av British Graham Land Expedition under Rymill. Det ble kartlagt fra bakken i 1948 av Falkland Islands Dependencies Survey som ga sundet det betegnende navnet Gunnel, som er et engelsk ord for ripa på en båt og ga inntrykk av at sundet var så smalt at en ikke kunne fare gjennom det uten å skrape ripa borti på hver side.
St. Andreaslogen St. Michael til det flammende Sverd

St. Andreaslogen St. Michael til det flammende Sverd er en St. Andreasloge (St. Andreasloge nr 19) i Den Norske Frimurerorden som ble innviet i 2009 i Sortland.
Logens historie starter med Vesteraalen St. Andreas broderforening, som ble grunnlagt den 2. mai 2003.
I 2008 ble broderforeningen opphøyd til deputasjonsloge, underlagt St. Andreaslogen Oscarsborg. Deputasjonslogen hadde navnet St. Andreaslogen Oscarsborgs Deputasjonsloge i Vesterålen.
British Academy

British Academy er Storbritannias nasjonale vitenskapelige akademi for humanistiske fag og samfunnsvitenskaper. Det ble stiftet gjennom Royal Charter i 1902, og har over 800 medlemmer. Å bli innvalgt i akademiet er en anerkjennelse for særlig verdifulle akademiske bidrag i et fag innen humaniora eller samfunnsvitenskaper. Medlemmer av akademiet kan bruke forkortelsen FBA (Fellow of the British Academy) etter navnet sitt.
British Academy beskriver målene sine som å representere akademiske interesser nasjonalt og internasjonalt, gi anerkjennelse til fremragende forskere, fremme og støtte forskning på høyt nivå, fremme internasjonalt samarbeid og utveksling, fremme publikums forståelse av forskning og akademisk arbeid og å publisere forskningsresultater.
Playa Esterillos

Playa Esterillos er ei strand ved stillehavskysten i provinsen Puntarenas i Costa Rica. Den befinner seg ved byen Esterillos. Stranda er hele 6,8 kilometer lang og består av grå sand. Den har sterke bølger. I den østlige og den sentrale delen er det mangrovevegetasjon.
Kim Ki-duk

Biografi

Kim ble født i 1960 i Bonghwa, Sør-Korea. Han studerte kunst i Paris fra 1990 til 1992.
Han debuterte i 1996 med spillefilmen Ag-o, hvor han hadde både manus og regi. Da filmen Fryktens øy (2000) ble nominert til Gulløven under Filmfestivalen i Venezia, vakte han oppsikt i den vestlige verden. Det virkelige gjennombruddet kom med suksessfilmen Vår, sommer, høst, vinter ... og vår i 2003, og fulgte opp suksessen med Samarai (2004), som ble belønnet med Sølvbjørnen under Filmfestivalen i Berlin.

Kjennetegn

Kim opererer som regel innen sjangrene drama eller thriller.
Filmene hans er svært dvelende, og han benytter ofte lange tagninger.
Han er svært sparsom med bruken av dialog i filmene sine. I Tomme hus (2005) f.eks. sier ikke hovedpersonen et eneste ord i løpet av hele filmen.
Actinium

Historie

Actinium ble oppdaget i 1899 av den franske kjemikeren André-Louis Debierne. Friedrich Oskar Giesel oppdaget også stoffet uavhengig av Debierne i 1902 og døpte det «emanium» i 1904. Navnet «emanium» ble senere forkastet, siden Debierne hadde vært den første til å oppdage stoffet.
Navnet actinium kommer fra gresk aktinos, som betyr «stråle».

Egenskaper

Actinium er et sølvhvitt skinnende metall som tilhører aktinoidene. Det er reaktivt (reaksjonsvillig) og har kjemiske egenskaper som ligner på lantans. Actinium gløder blålig i mørket på grunn av at den intense strålingen eksiter nitrogen i luften. Det er et ekstremt radioaktivt stoff, og kan sammenlignes med plutonium når det gjelder giftighet og helsekadelige effekter.

Isotoper

Actinium har ingen stabile isotoper. Naturlig forekommende actinium består utelukkende av isotopen ²²⁷Ac med halveringstid 21,773 år. I tillegg er 30 kunstig fremstilte isotoper kjent. De mest stabile av disse er ²²⁵Ac med halveringstid 10 døgn, ²²⁶Ac med halveringstid 29,37 timer, ²²⁸Ac med halveringstid 6,15 timer, ²²⁴Ac med halveringstid 2,78 timer og ²²⁹Ac med halveringstid 62,7 minutter. Alle de resterende isotopene har halveringstider kortere enn 10 minutter, og de fleste kortere enn 1 minutt.
CAS-nummer: 7440-34-8

Forekomst

Actinium finnes bare i minimale mengder i uranmalm. Ca. 0,1 gram pr. tonn uranmalm. Det forekommer i milligram-mengder som et resultat av nøytronstråling av ²²⁶Ra (radium) i kjernereaktorer. Årlig verdensproduksjon er anslått til mindre enn ett gram.

Anvendelse

Siden actinium er omkring 150 ganger mer radioaktivt enn radium er det brukt som nøytron-kilde i forskningssammenheng. Noen få actinium-forbindelser er fremstilt i laboratorier, men actinium har ingen kommersiell anvendelse og er heller ikke kommersielt tilgjengelig.
Ragnhild Aamodt

Karrièren

Hun startet sin håndballkarrière i Skjeberg IF da hun var 4 år gammel. Etter et par sesonger i den GOG Svendborg, reiste hun til Ikast-Brande i 2005. Var nær ved å koste Norge plassen i OL-finalen 2008, da hun skjøt i stolpen slik at Sør-Korea fikk ballen 15 sekunder før slutt, i stedet for å lage frikast eller holde ballen i laget. Sør-Korea scoret, men takket være Gro Hammersheng ble fadesen unngått. Der ble hun fram til hun i 2009 valgte å reise hjem til Norge for å jobbe i Infotjenester og spille for Sarpsborg IL i 2. divisjon.
Oleh Protasov

Landslaget

Oleh Protasov spilte 69 landskamper for Jugoslavias herrelandslag og Ukrainas herrelandslag. Han ble tatt ut i Ukrainas tropp til VM i fotball 1986 og 1990.
Christiana Katsari

2014

Kypros deltok i Third League under Lag-EM i friidrett 2014, og Katsari kom der på tredjeplass på 400 meter. Hun deltok også i det greske mesterskapet i friidrett, der hun kom på sjuendeplass på 400 meter.

2015

Hun deltok i De europeiske småstatslekene 2015 i Reykjavík, og fikk der to medaljer. Individuelt kom hun på andreplass på 400 meter, og Kypros kom på andreplass på 4 x 400 meter stafett.
Kypros deltok i Second League under Lag-EM i friidrett 2015, og Kypros kom på sjuendeplpass på 4 x 400 meter stafett med Kountouri på laget. I Balkanmesterskapet i friidrett 2015 kom hun på åttendeplass på 400 meter.

2016

Det europeiske småstatsmesterskapet i friidrett 2016 ble arrangert i Marsa på Malta, og Katsari kom på femteplass på 400 meter, og Kypros fikk bronse på 1000 meter stafett. I det kypriotiske mesterskapet i friidrett vant hun 400 meter med ny personlig rekord på 54,99, og hun kom på andreplass på 200 meter. Under Balkanmesterskapet i friidrett 2016 kom hun på tiendeplass på 400 meter med tide 55,60.

2017

I De europeiske småstatslekene 2017 vant hun 400 meter, foran Gudbjörg Jóna Bjarnadóttir og Kalliopi Kountouri, og Kypros fikk sølv på 4 x 400 meter stafett. Hun deltok i Balkanmesterskapet i friidrett 2017, og kom der på 12.-plass på 400 meter. I det kypriotiske mesterskapet vant hun 400 meter hekk, og fikk sølv på 400 meter.
Kypros deltok i Second League i Lag-EM i friidrett 2017, og Katsari kom der på 12.-plass på 400 meter hekk. Hun deltok også på 4 x 400 meter stafett, der Kypros kom på niendeplass.

2018

Hun deltok i Det europeiske småstatsmesterskapet i friidrett 2018, og kom der på femteplass på 400 meter, og hun deltok også på Kypros' stafettlag som vant 1000 meter stafett, der hun løp sammen med Olivia Fotopoulou, Sanda Colomeiteva og Kalliopi Kountouri.
Moulins (Allier)

Geografi

Moulins ligger ved bredden av elva Allier.
Krishna (elv)

Elveløp

Krishna springer ut ved Mahabaleshwar i Maharasthra i vest og møter Bengalbukta ved Hamasaladeevi i Andhra Pradesh på østkysten. Den renner også gjennom delstaten Karnataka. Deltaet til elven er en av de mest fruktbare regionene i India og var hjemmet til de gamle Satavahana- og Ikshvakudynastiene og deres solkonger. Vijayawada er den største byen langs Krishna-elven.
Økologisk sett er dette blant verdens mest katastrofale elver, ettersom den forårsaker enorm jorderosjon i monsunperioden. Elven har stor og rasende vannføring, ofte har den en dybde på mer enn 23 m (75 ft). Ironisk sett er det et uttrykk i marathi (språket som brukes i Maharasthra) som sier "sunt vaahate Krishnamaai", noe som kan oversettes til «stille renner Krishna». I overført betydning brukes også dette uttrykket til å beskrive hvordan en person bør være, like stille som Krishna-elven. Men i virkeligheten fører Krishna til at store mengder jord eroderer i perioden juni-august hvert år. I denne perioden tar Krishna fruktbar jord fra Maharashtra, Karnataka og vestlige deler av Andhra Pradesh, og frakter jorda med seg til deltaregionen.

Nedslagsfelt

Krishnas nedslagsfelt strekker seg over et område på 258 948 km², noe som utgjør nærmere 8 % av Indias totale landareal. Feltet ligger i delstatene Andhra Pradesh (113 271 km²), Karnataka (76 252 km²) og Maharashtra (69 425 km²).
Krishna har sitt utspring i det Vestlige Ghats ved en høyde på rundt 1 337 moh., nord for Mahabaleshwar og ca. 64 km fra Arabiahavet. Deretter renner den ca. 1 300 km før den munner ut i Bengalbukta. Sideelvene som går i ett med Krishna er Ghataprabha, Malaprabha, Bhima, Tungabhadra og Musi.
Mesteparten av nedslagsfeltet utgjør kupert og bølgete land, bortsett fra den vestlige grensen som har blitt til av en ubrutt linje av Det Vestlige Ghats' fjellrekker. De viktigste jordtypene som finnes i dette området er svartjord, rød jord, lateritter, alluvium, blandet jord, saltholdig jord og alkalijord.
Det har blitt vurdert å ha en årlig vannoverflate på 78,1 km³ i gjennomsnitt i Krishnas nedslagsfelt. Av dette er 58,0 km³ vann brukbart. Nyttbar område i nedslagsfeltet utgjør ca. 203 000 km², med andre ord 10,4 % av Indias totale brukbare landområder.
Villa Porto (Molina di Malo)

Villa Porto i Molina di Malo (Vicenza) er en prosjektert villa av den italienske renessansearkitekten Andrea Palladio. Byggingen av villaen ble startet men aldri fullført.
De ti uvanlige mursteinssøylene som dominerer den store plassen på gården i Molina til Porto-familien, markerer første delen av ett gigantisk prosjekt som Palladio tenkte ut på vegne av Iseppo Porto. Iseppos navn er skrevet inn på basen for søylene sammen med årstallet 1572. Iseppo var en rik mann fra en av de viktigste familiene i Vicenza. Hans var gift med søster til Adriano og Marcantonio Thiene, som hadde engasjert Palladio til byggingen av Palazzo Thiene. Iseppo selv hadde også selv engasjert Palladio til sitt eget palass i Vicenza tyve år tidligere.
Materiale som finnes i arkiver forteller at disse søylene ikke var ment som en monumental barchessa, slik som ved Villa Pisani i Bagnolo, men til fasaden av selve hovedbygget.De korintiske søylene ville nådd over 13 meter. En kvartsirkelformet basis for en portiko var synlig frem til det nittenhundrede århundre. Den ville ha bunnet sammen hovedbygget med uthusene. Dette minner om to av palladios prosjekter som heller ikke ble fullført. Villa Mocenigo ved Brenta og Villa Thiehe ved Cicogna. Begge disse er inkludert i Quattro Libri. I planen over Iseppo Portos palass i Quattro Libri har Palladio interessant nok lagt inn en gigantisk sammensatt orden svært nær den ved villaen i Molina.
Iseppo døde i 1580 og det satte en stopper for byggingen av villaen.
Enhjørning

Enhjørning (egentlig enhorning) er et fabelvesen brukt i litteratur, kunst, som allegorisk og grafisk figur, som symbol og i våpenskjold.

Utseende

Den vanlige oppfatningen er at en enhjørning skal se ut som et hestelignende dyr som har et horn i pannen. Enhjørninghannene har også gjerne blitt fremstilt med geiteskjegg, løvehale og klover istedenfor hestens hover.

Bakgrunn

Forestillingen om at det finnes enhjørninger har en usikker opprinnelse, men en vanlig antakelse er at den stammer fra gresk mytologi. Iallfall fra og med den europeiske middelalderen, er enhjørningen populær som symbol, idag f.eks. fortsatt i det engelske kongevåpenet. I nyere tid har enhjørningen fått en plass i fantasilitteraturen.
Også i andre kulturkretser enn den europeiske, kjennes symbolske og mytiske firbeinte dyr med bare ett horn i pannen.

Avbildninger, symbolikk og heraldikk fra middelalderen og senere

Enhjørning fremstilles i kunst, emblemer og våpenskjold som en liten hest, med geitehover og i pannen et langt, vridd horn.  
Et sagn fra middelalderen sier at en enhjørning bare kan temmes av en jomfru, derfor er den ofte avbildet ved at den dier eller sover ved en jomfrus bryst. Det finnes mange kunstneriske framstillinger av en enhjørning og en jomfru, bl.a. den berømte serien av veggtepper fra sent 1400-tall, med tittelen La Dame à la licorne, i Musée de Cluny, Paris. 
Enhjørning har også vært brukt som et symbol for renhet. En myte fra middelalderen sier at enhjørningshorn eller pulver lagd av dette, kan brukes for å nøytralisere gift. I allegoriske framstillinger bl.a. på vevde tepper fra Frankrike i middelalderen, finnes enhjørningen som dypper hornet i et tjern for å rense vannet, mens andre dyr står rundt og venter. 
Visstnok ble enhjørningshorn solgt for svært høye summer til ut på 1700-tallet. Det var horn fra narhval, og fantes f.eks. i den dansk-norske unionskongens eie.
Enhjørning er helt fra middelalderen brukt i mange våpenskjold i land med europeisk heraldikk. Blant annet finnes en opprett eller stående enhjørning som skjoldfigur i slektsvåpen eller personvåpen for medlemmer av de norske slektene Horn, Lysholm, Morland, Neumann, Rode, Spørck, Kruckow og Wexelsen (Wexels). Som oftest er det da en sølv (hvit) enhjørning, men den forekommer også med andre heraldiske farger (tinkturer). Omtale og avbildninger finnes bl.a. i Cappelens bok Norske slektsvåpen. 
En enhjørning og en leopard (dvs løve med ansiktet vendt mot tilskueren) er de to skjoldholderne i Storbritannias riksvåpen. En oppvoksende enhjørning er hjelmtegnet i våpenskjoldet til bl.a. den kjente skotske slekten Cunningham som har slektslinjer i Skandinavia og i mange andre land.
Serres (prefektur)

Geografi

Serres er et kupert prefektur og av fjell finner en Orvelos i sør, Menoikio i øst, Pangaion i sørøst, Kerdylio i sørvest, Vertiskos i vest, deler av Krousi i vest og deler av Kerkini i nordvest. Serres grenser til Bulgaria i nord, Nord-Makedonia i nordvest, til prefekturene Kilkis i vest, Thessaloniki i sørvest, Kavala i øst og Drama i nordøst. Strymonasbukta ligger i sør sammen med Strymonasdeltaet. Kerkinitiessjøen var en innsjø i det sørlige området, men er i dag tørket ut. Prefekturet dekker 3 % av hele Hellas. 41 % av prefekturet er dyrkbar mark og det meste av området ligger nær elvene Strymonas (Struma) som renner fra Bulgaria og munner ut i Strymonasbukta. En annen elv er Angitis i øst.

Klima

Serres har hovedsakelig middelhavsklima i de sørlige delene av Aksiosdalen. Lenger borte fra kysten er klimaet hovedsakelig kontinentalt med kalde vintre i høyereliggende områder.

Historie

I moderne tider har Serres, sammen med resten av regionen Makedonia blitt kjempet om mellom Hellas, Bulgaria, Jugoslavia og Det osmanske riket, Etter frigjøringen fra Det osmanske riket av bulgarerne under den første Balkankrigen ble Serres en del av Hellas etter den andre Balkankrigen. Under det nasjonale skisma, som handlet om Hellas skulle gå inn i den første verdenskrigen eller ikke, ble området okkupert av Bulgaria igjen, men gikk tilbake til Hellas etter krigen. Under den andre verdenskrigen okkuperte Bulgaria Serres og utførte en bulgariseringsprosess i området. Serres ble frigjort i 1944.
Dystymi

Medikamenter

Dersom medisinering anses nødvendig, er de mest vanlige foreskrevne antidepressiva selektive serotonin-reopptakshemmere (SSRI), som fluoksetin (Fontex), sertralin (Zoloft), escitalopram (Cipralex), paroksetin (Seroxat) og citalopram (Cipramil). SSRI-preparater er enkle å ta og relativt trygge, sammenlignet med eldre former for antidepressiva. Andre nye antidepressiva omfatter bupropion (Wellbutrin), venlafaksin (Effexor), mirtazapin, og duloksetin (Cymbalta).
Noen ganger foreskrives to ulike antidepressiva sammen, eller en lege kan forskrive en stemningsstabilisator eller angstdempende medisiner i kombinasjon med et antidepressivum.

Bivirkninger av medisiner

Bivirkninger av SSRI-medisiner kan være seksuell dysfunksjon, kvalme, diaré, tretthet eller søvnløshet, midlertidig tap av hukommelsen og kramper. Antidepressive medikamenter kan også forårsake suicidalitet og aggresjon i noen tilfeller, spesielt hos barn og tenåringer. Enkelte antidepressiva kan være ineffektive for noen pasienter. Eldre antidepressiva, for eksempel trisykliske antidepressiva eller MAO-hemmere kan prøves i slike tilfeller. Trisykliske antidepressiva er mer effektive, men gir verre bivirkninger. Bivirkninger av trisykliske antidepressiva er "vektøkning, tørr munn, uklart syn, seksuell dysfunksjon og lavt blodtrykk".

Psykoterapi

Det finnes noe dokumentasjon som tyder på at en kombinasjon av medisinering og psykoterapi kan gi best resultat i behandlingen av dystymi. Hvilken form for psykoterapi som vil fungere best, er avhengig av en rekke faktorer som arten av eventuelle belastende hendelser, tilgang på støtte fra familie og annen sosial støtte, og personlige preferanser. Terapi bør inkludere opplæring og informasjon om hva depresjon er.  Kognitiv atferdsterapi er utviklet for å undersøke og korrigere feilaktige, selvkritiske tankemønstre, og korrigere de kognitive forstyrrelser som personer med dystymi vanligvis har. Psykodynamisk, innsiktsorientert eller mellommenneskelig psykoterapi kan hjelpe vedkommende med å sortere ut konflikter i viktige relasjoner eller utforske historien bak symptomene.

Venner og familie

Mye tyder på at pasienten vil kunne håndtere dagliglivet mye bedre dersom vedkommende er bevisst på at han eller hun er en viktig del av livet til dem rundt ham eller henne.  Vedkommende bør bli påminnet om dette daglig, og få støtte når han eller hun ber om det.  Depresjon er en tilstand som vanskelig lar seg forklare på en forståelig måte fordi det ikke alltid finnes en åpenbar grunn til eller en klar utløsende faktor for at den oppstår. Venner og familie oppfordres til å være klar over, og akseptere, at de ikke trenger å forstå for å kunne være til hjelp.
Noctuana

Utseende

Middelsstore, brune smygere med litt uregelmessig formede vinger. Oversiden er mørkbrun med en fiolett, silkeaktig glans, forvingen med noen tegninger. På undersiden av bakvingen kan det være tre litt oppbrutte, røde tverrbånd, eller midtfeltet er hvitt.

Levevis

Larvene kan leve på slekten Heliocarpus, på balsatre (Ochroma pyramidale) (begge i kattostfamilien) og på busker i slekten Lantana (jernurtfamilien).

Utbredelse

Artene er utbredt i Mellom- og Sør-Amerika.
Holtålen

Geografi

Forollhogna nasjonalpark ligger delvis i kommunen. Kommunen omfatter store fjellarealer. Innsjøen Gaulhåen er utgangspunktet i sør for Gaula. Gaulhåen har sitt tilsig fra Kjølifjellet (1288 moh.), som er grensefjell mellom Tydal og Holtålen.
Bebyggelsen ligger stort sett nede i øvre del av Gauldalen. To fjell-daler, Aunegrenda (nord for Haltdalen) og Hessdalen (sørvest for Ålen), er eneste bygdesamfunn i Holtålen som befinner seg utenfor Gauldalen. Kommunens innbyggere kalles «holtålinger».

Samfunn

Holtålen ble opprettet som Holtålen formannskapsdistrikt i 1837. I 1855 ble Ålen skilt ut som egen kommune. Holtålen hadde etter delingen 809 innbyggere. I 1937 skiftet kommunen navn til Haltdalen kommune.
Ved kommunesammenslåing 1. januar 1972 mellom Haltdalen (778 innb) og Ålen kommuner (1 944 innb), gjenoppstod det gamle navnet, Holtålen kommune. 21. april 1989 ble en del av Røros overført til Holtålen (gnr 1 bnr 4).
Kommunen tilhører Holtålen lensmannskontor i Sør-Trøndelag politidistrikt og hører under Sør-Trøndelag tingrett.

Kommunens tjenester

I Holtålen er det to skoler: Haltdalen Oppvekstsenter og Hov skole. I Holtålen finnes også Holtålen helsesenter.

Samferdsel

Rørosbanen og Fv30 går gjennom Holtålen.

Prestegjeld

Kommunen hører inn under Haltdalen prestegjeld som tilhører Gauldal prosti i Nidaros bispedømme. Den norske kirke har tre menigheter (kirkesogn) i Haltdalen prestegjeld: Haltdalen, Ålen og Hessdalen. I Holtålen finnes Ålen kirke, Haltdalen kirke samt Hessdalen kirke. Tidligere lå også Haltdalen stavkirke i kommunen.

Næringsliv

Kjøli gruve ligger i Holtålen kommune. Gruveområdet ligger øverst i Gauldalen, ca. fire mil nordøst for Røros, om lag 1070 moh. Gruven er drevet på kobberkis og ble første gang åpnet i 1766 og siste gang nedlagt i 1941. I kommunen ligger også Killingdal gruver. Den ble første gang åpnet i 1674 og siste gang nedlagt i 1986. Åpningen ligger på 902 moh, mens nederste delen av gruven ligger 544 muh. Gruva er Nord-Europas dypeste gruve.
Kommunen eier 1/3 av Gauldal Energi.

Historie

Sommeren 2011 ble kommunen rammet av en stor flom som forårsaket meget store skader i Ålen sentrum.

Severdigheter

I kommunen ligger fjellbygda Hessdalen som er kjent for sine lys-fenomener på himmelen fra desember 1981 som ble antatt å være UFO.
I kommunen ligger også Rugelråen. Det er en canyon som er ca. 6 km lang som går i gjennom øvre del av Ålen. Elven Rugla renner gjennom Rugelråen.
Uni Research

Historie

Uni Research ble stiftet som aksjeselskap i 2003. Selskapets vokste ut av stiftelsen Universitetsforskning Bergen, som ble opprettet i 1986. Uni Research AS eies i dag av Universitetet i Bergen (85 %) og stiftelsen Universitetsforskning Bergen (15 %). Selskapets formål er allmennyttig og eventuelle overskudd føres tilbake til virksomheten i form av investeringer.
Tifo

Tifo er en forenkling av det italienske ordet tifosi, som betyr supporter. Med tifo mener man tribunearrangementer utført av supportere.
Tifo kan komme i form av store og små bannere, flagg, plakater, kasteruller eller lignende og arrangeres i all hovedsak ved spillernes entre før kamp. Tifo har utspring helt tilbake til ultraskulturens blomstring i Italia på 60- og 70-tallet. 
Hvert år blir «Gullblusset» delt ut av Norsk Supporterallianse for å hedre det en utvalgt jury mener er årets beste norske tifo.